## Pravilnik o obračunavanju, plaćanju i povratu poreza na promet pri izvozu i provozu određenih proizvoda u zemlje za koje je potreban pojačani carinski nadzor

### NN 19/1994 (11.3.1994.), Pravilnik o obračunavanju, plaćanju i povratu poreza na promet pri izvozu i provozu određenih proizvoda u zemlje za koje je potreban pojačani carinski nadzor

# MINISTARSTVO FINANCIJA

Na temelju članka 4. Uredbe o obračunavaju, plaćanju i povratu poreza
na promet pri izvozu i provozu određenih proizvoda u zemlje za koje je
potreban pojačani carinski nadzor ("Narodne novine", br. 13/94.),
ministar financija donosi

## PRAVILNIK

### O OBRAČUNAVANJU, PLAĆANJU I POVRATU POREZA NA PROMET PRI IZVOZU I PROVOZU ODREĐENIH PROIZVODA U ZEMLJE ZA KOJE JE POTREBAN POJAČANI CARINSKI NADZOR

1. Pojačani carinski nadzor u skladu s Uredbom o obračunavanju, plaćanju
i povratu poreza na promet pri izvozu i provozu određenih proizvoda u zemlje
za koje je potreban pojačani carinski nadzor (dalje u tekstu Uredba) provodi
se prema Republici Bosni i Hercegovini.

2. Porez na promet pri izvozu rabe iz članka 1. Uredbe obračunava prodavatelj
a pri provozu nadležna carinarnica. Iznos obračunatog poreza iz stavka
1. ove točke uplaćuje se u hrvatskim dinarima ili u stranoj valuti.

Dinarski iznos uplaćuje se na račun broj 30100-840000-2138 i naziv "Porez
na promet pri izvozu i provozu određenih proizvoda u zemlje za koje je
potreban pojačani carinski nadzor" koji se vodi kod Zavoda za platni
promet - Podružnica Zagreb. Avenija Vukovar 70.

Uplate u stranoj valuti usmjeravaju se u korist Privredne banke Zagreb,
na račun broj 73893 - oznaka valute - 99828 i naziv "Porez na promet
pri izvozu i provozu određenih proizvoda u zemlje za koje je potreban pojačani
carinski nadzor". Prilikom preračunavanja obračunatog iznosa poreza
u stranu valutu primjenjuje se srednji tečaj Narodne banke Hrvatske iz
tečajne liste važeće na dan uplate.

Prodavatelj ne smije isporučiti robu prije nego što primi dokaz o izvršenoj
uplati poreza. Pod dokazom u smislu stavka šestog ove točke smatra se primjerak
ili kopija uplatnog dokumenta ovjerenog od strane jedinice Zavoda za platni
promet odnosno banke kod koje je uplata izvršena.

3. Evidenciju o sredstvima uplaćenim na dinarski račun vodi Zavod za
platni promet, a o uplatama u stranoj valuti Privredna banka Zagreb. Evidencija
iz stavka 1. ove točke vodi se po uplatiteljima, a sadrži podatke o datumu
i iznosu uplate te datumu i iznosu povrata poreza.

4. Zahtjeve za povrat plaćenog poreza sukladno odredbama članka 3. Uredbe
rješavat će Zavod za platni promet odnosno Privredna banka Zagreb zavisno
od računa na koji je plaćen porez. Zahtjev se podnosi u pisanoj formi,
a prilažu mu se slijedeće isprave :

- kopija naloga o uplati poreza na kojem je naznačen broj i datum izvozne
carinske deklaracije ovjeren od carinarnice preko koje je obavljen izvoz;

- kopija izvozne carinske deklaracije;

- kopija uvozne carinske deklaracije;

- kopija naloga o uplati carine i carinskih pristojbi u zemlji uvoza.

Kopije naloga o uplati iz alineje 1. i 4. ovoga stavka moraju biti ovjerene
od organizacije kod koje je izvršena uplata.

5. Iznimno od odredaba točke 4. ovoga Pravilnika uplatitelj može pismeno
zatražiti da se umjesto povrata, uplaćeni porez koristi za plaćanje uvozne
carine i uvoznih pristojbi koje treba platiti pri uvozu u Republiku Bosnu
i Hercegovinu.

Na pismenom zahtjevu iz prethodnoga stavka ove točke mora biti i suglasnost
carinarnice koja je obavila uvozno carinjenje i koja treba navesti broj
računa na koji će se izvršiti uplata uvozne carine i carinskih pristojbi.

6. Povrat plaćenog poreza obavit će se samo ukoliko su zahtjevu priloženi
svi dokazi iz točke 4. ovoga Pravilnika.

Nalog za povrat plaćenog poreza ispostavlja Zavod za platni promet odnosno
Privredna banka Zagreb, zavisno od toga na koji je račun plaćen porez.

Porez se vraća uplatitelju najkasnije u roku od osam dana od dana podnošenja
zahtjeva sa svim potrebnim dokazima.

Zahtjev za povrat plaćenog poreza može se podnijeti u roku šest mjeseci
od dana uplate.

7. Ovaj Pravilnik stupa na snagu danom objave u "Narodnim novinama".

Klasa: 410-19/94-01/168

Urbroj : 513-07/93-1

Zagreb, 3. ožujka 1994.

Ministar financija

**dr. Zoran Jašić, v. r.**

Pravilnik, NN 19/1994-340